যূথিকা রায়ের সঙ্গে আমাকে পরিচয় করিয়ে দেন তাঁর একান্ত স্নেহভাজন ও অনুরাগী সংগীতপ্রিয় তপনকুমার বন্দ্যোপাধ্যায় – তাঁর আন্তরিক সহায়তার কথা প্রথমেই উল্লেখ করতে হয়। এবারের সাক্ষাতের ব্যবস্থাও তিনিই করেন। আমার বন্ধু ‘সূরাজ-শ্রুতি-সদনে’র অমিত গুহের কাছে প্রাসঙ্গিক নানা তথ্যের জন্যে গভীরভাবে ঋণী। লোকগানের বিশিষ্ট শিল্পী রমেন সাহা আমাকে দিনের পর দিন সঙ্গ দিয়েছেন। সোমনাথের কথা তো আগেই বলেছি। বাংলা একাডেমীর উপপরিচালক ডক্টর তপন বাগচী কলকাতা থেকে কিছু প্রয়োজনীয় কাগজপত্র এনে দিয়েছেন। ক্যাসেট-রেকর্ডার থেকে সাক্ষাৎকারটি লিখে দেওয়ার দুরূহ ও শ্রমসাধ্য কাজটি করেছেন অধ্যাপক-প্রাবন্ধিক-গবেষক ডক্টর মাসুদ রহমান। দ্রুত কম্পোজের জন্যে মোঃ হুসাইন টিটু যথেষ্ট শ্রম-স্বীকার করেছেন।